b'\n_START_ARTICLE_\nAntituberkulotik\n_START_PARAGRAPH_\n\xc3\x81ntituberkul\xc3\xb3tik ali tuberkulost\xc3\xa1tik je zdravilo ali u\xc4\x8dinkovina, ki se uporablja za zdravljenje tuberkuloze (jetike) in zavira rast in razmno\xc5\xbeevanje bacilov tuberkuloze.\n_START_SECTION_\nZgodovina\n_START_PARAGRAPH_\nTuberkuloza je veljala ve\xc4\x8d stoletij za najve\xc4\x8djo smrtonosno bolezen; \xc5\xa1ele odkritje prvih zdravil pred petimi desetletji in razvoj novih zdravil sta omogo\xc4\x8dila, da je postala tuberkuloza razmeroma zlahka ozdravljiva bolezen, kar pa se je ponovno spremenilo z razvojem ve\xc4\x8dkratno odpornih sevov Mycobacterium tuberculosis._NEWLINE_Antibioti\xc4\x8dno zdravljenje je omogo\xc4\x8dilo odkritje streptomicina leta 1944. V 50-ih in 60-ih letih prej\xc5\xa1njega stoletja so v zdravljenje uvedli tudi izoniazid; uporabljeni re\xc5\xbeim zdravljenja je bil v tistih \xc4\x8dasih obi\xc4\x8dajno trotirno zdravljenje s streptomicinom, izoniazidom in paraaminosalicilno kislino v prvih mesecih, nato nekaj nadaljnih mesecev nadaljevanje zdravljenja s kombinacijo izoniazida in paraaminosalicilne kisline. Zdravljenje z zdravili je skupno trajalo 18 mesecev. Leta 1965 so odkrili rifampicin in trajanje zdravljenja se je skraj\xc5\xa1alo.'